Udmurdid ja marid langesid alates 10. sajandist kõigepealt islami mõju alla, säilitades ometi animistlikud omausud. Tänapäevani on mõlema rahva omausk säilinud paremini islamiusku Baškiirimaal kui Mari või Udmurdi vabariigis. Mäe-, niidu- ja idamaride halb läbisaamine on suuresti pärit kultuurimõjude erinevusest: mäemarid sattusid õigeuskliku  Venemaa võimu alla veel enne Kaasani vallutamist 1551. aastal, niidumarid õigeusustati 18. sajandil ja paljud neist on kaheusulised, idamarid aga on siiani ristimata. Ka Udmurdimaa sattus idakristluse mõju alla 18. sajandil. Nii keeleliselt kui kultuuriliselt on maride ja udmurtide juures näha tugevat tatari mõju. Näiteks on nii mari kui udmurdi keeles tänan tatari keelest laenatud tau, eriti idamaride ja idapoolsete udmurtide religioonis on tunda islami kombestiku mõju.